P r e d k l a d a c i a  s p r á v a

Európska rada (ER) zasadala v Bruseli v dňoch 15. a 16. júna 2006. Delegáciu SR na stretnutí viedol predseda vlády Mikuláš Dzurinda (16. jún 2006) a minister zahraničných vecí Eduard Kukan (15. jún 2006). 

Priebeh rokovaní možno označiť za nekontroverzný. Ústrednou témou rokovaní bola problematika smerovania EÚ. Zasadnutie ER sa venovalo otázkam budúcnosti EÚ, obdobiu reflexie a ústavnej zmluve. Predstavitelia členských krajín vyhodnotili uplynulé obdobie reflexie a zaviedli nový prístup – tzv. dvojkoľajový prístup, ktorý znamená, že okrem snahy vyriešiť ústavnú / inštitucionálnu otázku sa únia sústredí na konkrétne projekty reagujúce na potreby a obavy občanov EÚ. 

Pokiaľ ide o ústavnú zmluvu, ER stanovila časový rámec, pričom proces bude mať dve etapy. V prvej fáze predloží nemecké predsedníctvo v prvom polroku 2007 hodnotiacu správu, ktorá bude základom diskusie pre ďalšie rozhodnutie týkajúce sa ústavného procesu. Následné kroky bude potrebné uskutočniť najneskôr v druhej polovici roku 2008 počas francúzskeho predsedníctva.

ER sa zhodla, že pri ďalších etapách rozširovania bude EÚ klásť väčší dôraz na schopnosť prijímať nových členov. Avšak požiadavka niektorých starých členských krajín EÚ, aby sa absorpčná schopnosť stala ďalším predvstupovým kritériom pre kandidátske krajiny, schválená nebola.

Reprezentanti členských krajín vyjadrili presvedčenie, že sa Bulharsku a Rumunsku podarí prekonať nedostatky a vstúpiť do únie v naplánovanom termíne 1. januára 2007 pri splnení požadovaných podmienok. ER opätovne potvrdila perspektívu členstva v EÚ pre krajiny západného Balkánu. 

Rada sa ďalej zaoberala posilňovaním transparentnosti EÚ a princípu subsidiarity. Prerokovala podporu slobody, bezpečnosti a spravodlivosti, podporu európskeho spôsobu života v globalizovanom svete, zlepšenie efektivity a súdržnosti európskej vonkajšej politiky a problematiku vonkajších vzťahov. 

Ministri zahraničných vecí EÚ sa separátne zaoberali otázkami Srbska a ilegálnej migrácie.

	V rámci medzirezortného pripomienkového konania k Správe o priebehu a výsledkoch rokovania Európskej rady 15. – 16. 6. 2006, ktoré prebehlo v skrátenej forme od 27. 6. 2006 do 3. 7. 2006, navrhol Odbor európskych záležitosti Úradu vlády SR dodatočne zaradiť do uznesenia k predmetnému materiálu úlohu B.6. Keďže adresátom úlohy boli všetci podpredsedovia vlády SR, ministri, vedúci Úradu vlády SR a predseda Štatistického úradu SR doplnené uznesenie bolo predložené na opätovné vyjadrenie všetkým zainteresovaným. Ministerstvo financií a ministerstvo dopravy, pôšt a telekomunikácii odmietli úlohu v pôvodnom znení. Po vzájomnej dohode bolo znenie úlohy preformulované, zaradené do uznesenia a zaslané na vedomie všetkým zainteresovaným.